text: Ældre frygter at komme ud i snestorm
  23 december 2010 kl. 16.20
  Sydtrafiks handicapkørsel har årets travleste dag i morgen, når handicappede og ældre skal hjem til familien.
  - Vi har 1.400 bestillinger i morgen, og det er tre-fire gange mere end en normal dag, oplyser afdelingsleder Michael Aagaard, Sydtrafik.
  Han fortæller, at en del kunder har trukket deres bestilling tilbage, fordi de er bange for at gå ud i snevejret.
  Maria Pedersen på Østbycentret i Esbjerg er også bekymret, selv om hun bliver hentes af sin søn.
  - Jeg er bange for at falde og komme på sygehuset juleaften, siger hun.
  
  Samtaleemne
  Social- og sundhedsassistent Irene Hansen, Østbycentret, fortæller, at snevejret har været et stort samtaleemne på plejecentret i de seneste dage.
  - Alle vil jo gerne hjem til familien juleaften, men beboerne er bekymrede for at komme ud. De frygter at få lungebetændelse og brækkede lemmer, siger Irene Hansen.
  Sydtrafik tør ikke garantere, at selskabet kan opfylde alle bestillingerne i morgen.
  - Det afhænger af vejforholdene. Vi risikerer forsinkelser og aflysninger, men vi vil gøre alt, hvad vi kan, erklærer Michael Aagaard fra Sydtrafik.
  Du kan følge udviklingen på selskabets hjemmeside.
  